নিজস্ব প্রতিবেদন: বিচারপতির ফোনে ভেসে উঠল এসএমএস, 'শুভদীপকে মুক্তি দিলে ভাল হবে না।' বলিউডের ছবির চিত্রনাট্য নয়, বরং বধূ নির্যাতন মামলার বিচারের আগে অভিযু্ক্তের জামিন আটকাতে হুমকি এসএমএস পেলেন কলকাতা হাইকোর্টের বিচারপতি দেবীপ্রসাদ দে। এসএমএসটি কে পাঠিয়েছে, তা তদন্ত করে দেখছে বর্ধমান পুলিস।  দিন কয়েক আগে বধূ নির্যাতনের অভিযোগে বর্ধমানে গ্রেফতার হন শুভদীপ রায় নামে এক ব্যক্তি। বর্ধমান আদালতে তাঁর জামিন নামঞ্জুর হয়। সেই রায়কে চ্যালেঞ্জ করে হাইকোর্টের দ্বারস্থ হন শুভদীপ রায়। মামলাটি ওঠে বিচারপতি দেবীপ্রসাদ দে-র এজলাসে। তাঁর মোবাইলেই আসে হুমকি এসএমএস। এব্যাপারে খোঁজ নিতে গিয়ে চমকে ওঠেন দেবীপ্রসাদ দে। তিনি জানতে পারেন, একইরকম এসএমএস গিয়েছে সুপ্রিম কোর্টের বিচারপতির কাছে। মঙ্গলবার ছিল মামলাটির শুনানি। সরকারি আইনজীবীকে গোটা বিষয়টি জানান বিচারপতি। কার মোবাইল থেকে ওই এসএমএসটি এসেছে, তা নিয়ে তদন্ত করতে বর্ধমানের পুলিস সুপারকে নির্দেশ দেন বিচারপতি দেবীপ্রসাদ দে। আগামী সপ্তাহে এই মামলায় সব পক্ষকে হাজির হতে হবে আদালতে।